Vlag van Fidji - Wikipedia
10 Oktober 1970
’n Blou Britse vaandel met die eiland se wapenskild op die wapperkant.
Die nasionale vlag van Fidji is op 10 Oktober 1970 in gebruik geneem. Die vlag vertoon ’n ligblou blou Britse vaandel met die wapen van die eiland op die wapperkant.
3 Voorstel vir ’n nuwe vlag
Die ligblou agtergrond stel die Stille Oseaan, wat ’n belangrike rol in die lewe van die eilandbewoners vervul in terme van die vissery- en toerismebedrywe, voor. Die Unievlag reflekteer die land se bande met die Verenigde Koninkryk. Die skild is afgelei van die land se wapenskild wat aanvanklik in 1908 deur ’n Koninklike Bevel aan die eiland toegestaan is. Dit is ’n wit skild met rooi kruis en ’n rooi hoof (boonste derde van die skild). Die beelde in die skild verteenwoordig die landbouaktiwiteite op die eiland en die historiese verbintenisse met die Verenigde Koninkryk. Bo in die skild hou ’n Britse leeu ’n kokosneut in sy kloue. Links bo, onder die rooi hoof, is suikerriet, regs bo is ’n palmboom, links onder is ’n vredesduif en regs onder is ’n tros piesangs.
Die huidige vlag is soortgelyk aan die koloniale vaandel voor onafhanklikheid. Die grootste verskille is dat die koloniale vaandel ’n donkerder blou gebruik het en die volledige wapen vertoon het, in plaas van slegs die wapenskild. Hoewel sommige reformiste die Unievlag verwyder wil hê (hulle sien dit as ’n koloniale embleem) is daar andere wat dit wil behou ter wille van die historiese verband. Die vlae van ander onafhanklike lande soos Australië, Nieu-Seeland en Tuvalu het die Unievlag in hul onderskeie vlae behou.
’n Paar invloedryke Fidjiane het ook al gevra vir die terugkeer van die volle wapen op die vlag. Op 20 November 2005 het Fidji se Opperraad van Stamhoofde gevra dat die twee krygers wat die skild ondersteun het, weer op die vlag geplaas word saam met die miniatuur kano en die nasionale leuse, Rerevaka na kalou ka doka na tui (“Vrees God en eer die Koningin”) — simbole wat op die oorspronklike vlag van die Koninkryk Viti, die eerste verenigde Fidjiaanse staat wat in 1871 onder leierskap van Seru Epenisa Cakobau geskep is, verskyn het.
Volgens Asesela Sadole, Algemene Sekretaris van die Opperraad van Stamhoofde, is “die wapen betekenisvol omdat dit die woord van God bevat, omdat die twee krygers daar is en so ook die Fidjiaanse kano. Ek is van mening dat die raadslede verkies dat die volle wapen by die Fidjiaanse vlag ingesluit word.”
Voor Britse regering in 1874 het die regering van Fidji ’n nasionale vlag aanvaar met twee vertikale bane in wit en blou en ’n rooi skild in die middel waarop ’n wit duif verskyn het. Die gebruik van hierdie vlag is gestaak toe die koloniale era begin het en Fidji se onafhanklikheid prysgegee is. Fidji was van 1874 tot 1970 ’n Britse kolonie.
Voorstel vir ’n nuwe vlag[wysig | wysig bron]
Die Eerste Minister, Kommodoor Frank Bainimarama, het in sy nuwejaarsdagtoespraak van 2013 aangekondig dat die vlag verander sou word om “die gevoel van nasionale vernuwing te weerspieël, om ’n nuwe Fidjiaanse identiteit te versterk en nuwe vertroue te stel om ’n Fidjiaan op die globale verhoog te wees”. Die verandering in die vlag sal gepaard gaan met die aanvaarding van ’n nuwe grondwet, soos voorgeneem deur Fidji se militêre leier (wat in 2006 deur ’n staatsgreep aan bewind gekom het) wat ’n “een mens, een stem”, nie-rassige en sekulêre dekomrasie onder militêre toesig wou vestig. ’n Paar weke vantevore is die afdruk van die Britse koningin van die republiek se geldeenheid verwyder.
Op 3 Februarie 2015 het die Eerste Minister gesê dat die Fidjiaanse vlag verander gaan word. ’n Nasionale vlagontwerpkompetisie sal gehou word met die doel om op 11 Oktober 2015, op die 45ste viering van onafhanklikheid, ’n nuwe vlag te kan hys.
’n Vroeëre vlagvoorstel vir Fidji
Vlag van die Verenigde Stamme van Fidji, 1865 tot 1867
Vlag van die Verenigde Stamme van Fidji, 1867 tot 1869
Vlag van die Koninkryk Lau, 1869 tot 1871
Persoonlike vlag van die Koning van Lau, 1869 tot 1871
Vlag van die Verenigde Koninkryk van Fidji, 1871 tot 1874
Vlag van Fidji, 1924 tot 1970
Burgerlike vaandel van Fidji
Regeringsvaandel van Fidji
Vlootvaandel van Fidji
Vlag van die Fidjiaanse Burgerlike Lugvaart
Standaard van die President van Fidji
↑ (en) "Fidji". Flags of the World. Besoek op 15 Mei 2019.
↑ (en) Smith, Whitney "Vlag van Fidji". Encyclopædia Britannica. URL besoek op 15 Mei 2019.
↑ (en) "Unievlag kan van Fidjiaanse vlag verwyder word". The Australian. News Limited. AAP. 2 Januarie 2013.
↑ (en) "Fidji gaan vlag verander, vervang koloniale simbole". Australiese Uitsaaikorporasie. 4 Februarie 2015. Besoek op 15 Mei 2019.
↑ (en) "Fidji gaan Union Jack van vlag verwyder" (html). RTE News. 3 Februarie 2015. Besoek op 15 Mei 2019.
Wikimedia Commons bevat media in verband met Vlae van Fidji.
(en) Fidji by Flags of the World.
(en) "Flag of Fiji". Encyclopædia Britannica. Besoek op 15 Mei 2019.
Ontsluit van "https://af.wikipedia.org/w/index.php?title=Vlag_van_Fidji&oldid=1991384"
Die bladsy is laas op 15 Mei 2019 om 20:45 bygewerk.